1995, டிசம்பர் மாதத்தின் பனிகொட்டும் இரவு. ஸ்டான்போர்ட் பல்கலைகழகத்தில் பயிலும் லாரிபேஜ், செர்ஜிப்ரின் என்ற இரண்டு ஆராய்ச்சி மாணவர்கள் தங்கள் ஆராய்ச்சி வழிகாட்டியாக இருந்த டெர்ரி வைனோகிராட் என்ற பேராசிரியரை சந்திக்க சென்றார்கள். குளிர் மைனசை தொடும் அந்த இரவு நேரத்தில் ஜன்னலை திறக்க கூட மனசு வராது. கதவைத் திறக்க சொல்வதெல்லாம் கொடுமையாக இருக்கும். ஆனால் பேராசிரியர் டெர்ரி அவ்வாறு யோசிப்பதில்லை. எந்நேரமும் அவரைத் தொந்தரவு செய்ய அவரது சிஷ்யபிள்ளைகளுக்கு அனுமதி உண்டு. லாரிபேஜ்ஜும், செர்ஜிப்ரின்னும் தங்களுக்கு புதிதாக தோன்றிய அந்த ஐடியாவை எடுத்துச் சொல்லி ’இது சரியா வருமா’ என்று கேட்டார்கள். ’இதுதான் சரியாக வரும்; தொடருங்கள்’ என்று ஊக்கம் கொடுத்தார். அந்த புராஜக்ட் பெயர் “பேக்ரப்”.